घरेलू महिला से नेता बनी अतीक की पत्नी शाइस्ता; माफिया जेल गया तो मंच पर भाषण देने पहुंची
Uttar Pradesh Gangster Atiq Ahmed Murder Case - Who Is Shaista Parveen. Everything You Need To Know, प्रयागराज के काल्विन हॉस्पिटल में माफिया से राजनेता बने अतीक अहमद और छोटे भाई अशरफ की हत्या कर दी गई। इससे पहले अतीक के बेटे असद अहमद और उसके खास गुर्गे गुलाम का एनकाउंटर कर दिया गया था
प्रयागराज के काल्विन हॉस्पिटल में माफिया से राजनेता बने अतीक अहमद और छोटे भाई अशरफ की हत्या कर दी गई। इससे पहले अतीक के बेटे असद अहमद और उसके खास गुर्गे गुलाम का एनकाउंटर कर दिया गया था। अब इस पूरे मामले में दो और ऐसे नाम हैं, जिनको पुलिस जगह-जगह तलाश रही है।
पहला नाम है-अतीक के राइट हैंड कहे जाने वाले गुड्डू मुस्लिम का। वहीं दूसरा नाम है- अतीक की पत्नी शाइस्ता परवीन का। आरोप है कि शाइस्ता भी उमेश पाल की हत्या की प्लानिंग में शामिल थी। अब शाइस्ता के पति, बेटा और देवर की मौत हो चुकी है, लेकिन वो फरार है।
शाइस्ता पर अब 50 हजार रुपए का इनाम है। पूरी यूपी पुलिस और STF लगातार शाइस्ता के पीछे लगी है। पुलिस के सामने इस वक्त सबसे बड़ी चुनौती यही है कि वो शाइस्ता परवीन को खोज निकाले। आखिर इतनी शातिर कैसे बनी शाइस्ता। चलिए जानते हैं उसके मोस्ट वांटेड बनने की पूरी कहानी।
पिता पुलिस कॉन्स्टेबल और एक भाई प्रिंसिपल रहे 
साल 1972. प्रयागराज का दामुपुर गांव। पुलिस कॉन्स्टेबल फारूख के घर पर एक बच्ची का जन्म हुआ। नाम रखा शाइस्ता परवीन। वो 4 बहनें और 2 भाई हैं। शाइस्ता उनमें सबसे बड़ी है। 8 लोगों के परिवार में सिर्फ पिता ही कमाने वाले थे। जैसे-तैसे मेहनत करके वो अपने सभी बच्चों की पढ़ाई-लिखाई करवाते।
शाइस्ता बचपन से ही पिता के साथ थानों में बने सरकारी पुलिस क्वार्टर में रही। उनका बचपन और उसके बाद के कई साल प्रतापगढ़ में बीते। यहीं उसने अपनी काफी पढ़ाई भी पूरी की। उसके भाई-बहन भी साथ पढ़ते थे। उसके दो भाई में से एक मदरसे में प्रिंसिपल भी बने।
अतीक अहमद 9वीं पास वहीं शाइस्ता ग्रेजुएट है
अतीक के पिता तांगा चलाते थे। घर में पैसे कम थे लेकिन उन्होंने अपने सभी बच्चों की पढ़ाई पर पूरा ध्यान दिया। पर अतीक का पढ़ने में बिल्कुल मन नहीं लगता था। नतीजा यह हुआ कि वो 10वीं में फेल हो गया। इसके बाद उसने पढ़ाई पूरी तरह छोड़ दी। वहीं दूसरी तरफ शाइस्ता पढ़ाई में अच्छी थी। उसने ग्रेजुएशन किया है। पढ़ाई के बाद वो घर का काम-काज भी देखती थी।
24 साल की उम्र में शाइस्ता ने अतीक से शादी कर ली
साल 1996. शाइस्ता अब 24 साल की हो गई थी। इस वक्त अतीक जुर्म के अलावा राजनीति की दुनिया में भी बड़ा नाम हो गया था। शाइस्ता का परिवार अतीक के परिवार के पास रिश्ता लेकर गया। दोनों परिवारों की एक दूसरे से पहले से जान पहचान थी।
शाइस्ता बातचीत में तेज तर्रार थी। इसके साथ ही अतीक से ज्यादा पढ़ी-लिखी भी थी। यही अतीक ने रिश्ता मंजूर कर लिया। अगस्त के महीने में दोनों की शादी हो गई। अतीक और शाइस्ता के कुल 5 बच्चे हैं। सबसे बड़ा बेटा उमर, फिर अली, असद, अजहम और अबान। इसमें असद का एनकाउंटर हो गया है। वहीं उमर और अली जेल में तो अजहम और अबान सुधार गृह में हैं।
जब शाइस्ता से शादी हुई तो अतीक 4 बार, साल 1989, 1991, 1993, 1996 में विधायक बन चुका था। इसके बाद साल 2002 में शहर पश्चिमी सीट से वो 5वीं बार विधायक चुना गया। वहीं 2004 में फूलपुर संसदीय सीट से सांसद भी निर्वाचित हुआ।
अतीक क्राइम करता पर शाइस्ता इस दुनिया से अभी दूर थी
अतीक धीरे-धीरे एक बड़ा नेता बन गया लेकिन अपनी माफिया वाली छवि से वो कभी बाहर नहीं आ पाया। बल्कि नेता बनने के बाद उसके अपराधों की रफ्तार और तेज हो गई। भाई अशरफ ने भी अतीक का कदम-कदम पर साथ दिया। लेकिन शाइस्ता का नाम अब तक अतीक से जुड़े किसी भी क्राइम में सामने नहीं आया था।
अतीक का क्राइम ग्राफ लगातार बढ़ता जा रहा था। 2005 में राजू पाल मर्डर केस ने पूरे देश का ध्यान अतीक-अशरफ की तरफ खींचा। यहीं से अतीक के बुरे दिन शुरू हो गए। 2007 में प्रदेश में सत्ता बदली और बसपा की सरकार बनी। उस वक्त की सीएम मायावती ने कार्रवाई शुरू की और अतीक-अशरफ को गिरफ्तार करके जेल भेजा। उस वक्त अतीक अहमद सांसद था।
अतीक जेल गया, बेटे छोटे थे इसलिए शाइस्ता ने संभाली कमान
2012 में सरकार बदली तो अतीक जेल से बाहर आया। सपा की सरकार बनी तो दोबारा वही रौब दिखने लगा। 2014 में सपा ने उसे श्रावस्ती से चुनाव लड़वाया, लेकिन वह हार गया। 2016 में अखिलेश यादव से विवाद हुआ तो उन्होंने टिकट काट दिया। 2017 में बीजेपी की सरकार बनी तो अतीक के बुरे दिन फिर से शुरू हो गए। उस वक्त बड़े बेटे की उम्र करीब 18 वर्ष हो चुकी थी।
2018 में अतीक ने जेल से ही फूलपुर लोकसभा का उपचुनाव लड़ने का फैसला किया। तब पहली बार शाइस्ता परवीन प्रचार के लिए घर से बाहर निकली थी। प्रचार की कमान शाइस्ता ने अपने बड़े बेटे उमर के हाथ दे रखी थी। वही लालगोपालगंज से लेकर फूलपुर तक की हर सभा में भाषण देता। हालांकि अतीक चुनाव हार गया। बाद में बेटे पर अपहरण और जेल में बिल्डर की पिटाई का आरोप लगा। बेटा फरार हो गया। पुलिस ने 2 लाख का इनामी बना दिया। 31 जुलाई 2022 को उसने कोर्ट में सरेंडर कर दिया। वो इस वक्त लखनऊ जेल में बंद है।
अतीक और अशरफ पहले से ही जेल में थे। उमर के जेल जाने के बाद अतीक का रसूख कम होने लगा। इसके बाद अतीक के पूरे परिवार ने राजनीति में आने का तय किया। साल 2021 में परिवार ने असदुद्दीन ओवैसी की पार्टी AIMIM जॉइन कर ली। लगा कि शाइस्ता को 2022 के विधानसभा चुनाव में प्रत्याशी बनाया जाएगा।
लेकिन उससे पहले ही 31 दिसंबर 2021 को अतीक के दूसरे नंबर वाले बेटे अली पर एक रिश्तेदार से 5 करोड़ की रंगदारी मांगने का आरोप लगा। पुलिस से बचने अली फरार हो गया। जिसके बाद परिवार ने चुनाव लड़ने का फैसला टाल दिया। पिछले साल अली ने कोर्ट में सरेंडर कर दिया। वह इस वक्त नैनी सेंट्रल जेल में बंद है।
अतीक के दोनों बेटों को जेल में बंद कर दिया गया। बाकी तीनों बेटे अभी बहुत छोटे थे। इसलिए माफिया की सियासी जमीन धीरे-धीरे कमजोर पड़ने लगी। इसलिए ना चाहते हुए साल 2023 में शाइस्ता ने अतीक की पूरी सियासत को संभालने का तय किया। लेकिन उसे नहीं पता ये साल उसके लिए काल साबित होगा।
घरेलू महिला से कुशल नेता बनना चाहती थी शाइस्ता
शाइस्ता ने 5 जनवरी 2023 को मायावती की पार्टी बसपा की सदस्यता प्रयागराज में ले ली। इसके बाद वो बसपा के टिकट से मेयर की उम्मीदवारी की तैयारी करने लगी। शाइस्ता को पूरी उम्मीद थी कि बसपा के टिकट पर वह प्रयागराज की मेयर बन जाएगी। उसने चुनाव प्रचार भी शुरू कर दिया था।
शाइस्ता अब घरेलू महिला से कुशल नेता बनने की ओर चल पड़ी थी। बसपा की सदस्यता लेने के बाद शाइस्ता परवीन ने भाषण भी दिया था, जिसमें वह कुशल नेता की तरह जनता को संबोधित कर रही थी। कई लोगों ने शाइस्ता के भाषण के बाद उनकी तारीफ भी की थी। तब शाइस्ता ने कहा था कि उनका पूरा परिवार हमेशा से बहन जी यानी मायावती के साथ रहा है और उन्होंने कहा था कि उनके साथ न्याय होगा।
…लेकिन शाइस्ता बसपा के टिकट से मेयर का चुनाव लड़तीं उससे पहले ही उमेश पाल की हत्या हो गई।
उमेश हत्याकांड में मास्टरमाइंड होने का शक
उमेश पाल की हत्या में अतीक अहमद के बेटे के साथ शाइस्ता के शामिल होने की भी बात कही गई। आरोप है कि शाइस्ता ने उमेश पाल की हत्या की प्लानिंग में मदद की थी। मीडिया रिपोर्ट्स और पुलिस के बयानों के मुताबिक उमेश पाल की हत्या की शुरुआत शाइस्ता ने ही कराई थी। सबसे पहले वो अतीक से साबरमती जेल में मिलने गई। वहीं अतीक और उसके बीच उमेश पाल को मारने की बात हुई।
बातचीत के बाद अतीक ने शाइस्ता से जेल में ही एक फोन पहुंचाने को कहा। जेल में फोन पहुंचाने के लिए अतीक ने एक पुलिसकर्मी का नाम भी बताया था। जिसके जरिए कुछ दिनों बाद ही शाइस्ता ने अतीक को फोन पहुंचाया था। अब उसी फोन के जरिए अतीक शाइस्ता को मर्डर की प्लानिंग करने में मदद करने लगा।
उमेश हत्याकांड में असद को शामिल नहीं करना चाहती थी शाइस्ता
एक तरफ शाइस्ता बाहर बैठकर पूरी प्लानिंग कर रही थी। दूसरी तरफ जेल के अंदर से अतीक शूटर्स को जुटाने में लगा था। कुछ ही दिनों में हत्याकांड की पूरी प्लानिंग हो गई। मीडिया रिपोर्ट्स में ये भी बताया गया कि उमेश पाल हत्याकांड में जो शूटर्स CCTV फुटेज में दिखाई दिए उन्होंने कुछ दिन पहले शाइस्ता से मुलाकात की थी।
सब कुछ फाइनल हुआ तब अतीक ने शाइस्ता से फोन पर बात की। पूरे मामले में असद की भूमिका भी समझायी। इस पर शाइस्ता ने अतीक का विरोध किया। उनका कहना था कि इस पूरे घटना में असद को शामिल नहीं कराना चाहिए। लेकिन उसी समय अतीक ने कहा था कि असद शेर का बेटा है। इसके बाद असद ने ही इस पूरे हत्याकांड को अंजाम दिया।
अतीक अहमद से ज्यादा शातिर है शाइस्ता
अतीक अहमद के आतंक का शिकार हो चुके प्रॉपर्टी डीलर जीशान ने कुछ दिन पहले शाइस्ता को लेकर बड़ा खुलासा किया था। उसने कहा कि अगर अतीक अहमद खूंखार है, तो उसकी पत्नी शाइस्ता परवीन भी कम नहीं है। वह बहुत शातिर है। खुद रंगदारी वसूलने के साथ ही लोगों को धमकाती है। इतना ही नहीं जो लोग उसकी बात नहीं मानते गुर्गों के मदद से उन्हें प्रताड़ित भी कराती है।
फिलहाल, शाइस्ता गायब है। बेटे का एनकाउंटर हुआ तो लगा कि शाइस्ता अंतिम संस्कार में आएगी। लेकिन नहीं आई। पति और देवर की मौत हुई तब लगा कि वह अब तो सामने आएगी, लेकिन तब भी वह सामने नहीं आई। पुलिस ने शाइस्ता का पता बताने वालों को 50 हजार इनाम देने का ऐलान किया है।
यह तो थी शाइस्ता परवीन की पूरी कहानी। इसके बाद एनकाउंटर में मारे गए असद और गुलाम, साथ ही अतीक अहमद और उसके भाई अशरफ की भी कहानी पढ़ सकते हैं...
प्रयागराज के बिशप जॉनसन से अपनी पढ़ाई की शुरुआत करने वाला असद उस वक्त अपनी क्लास का टॉपर स्टूडेंट था।​​​​​ लेकिन मिजाज का गुस्सैल था। उसका गुस्सा घर के साथ अक्सर स्कूल में भी सामने आता था। जब वह छोटा था तो स्कूल में एक रस्साकसी प्रतियोगिता में अपनी क्लास को रिप्रजेंट कर रहा था। उस रस्साकसी के मैच में उसकी टीम हार गई। असद को इतना गुस्सा आया कि उसने मैच में रेफरी बने टीचर को ही पीट दिया था। स्कूल प्रबंधन को माफिया के परिवार का इतना डर था कि उसने अपने टीचर की पिटाई की शिकायत थाने में भी नहीं की।
असद ने लखनऊ के एक नामी कॉलेज से 12वीं की परीक्षा पास की। वह पढ़ाई में ठीक था। उसने आगे कानून की पढ़ाई करने का फैसला किया था। इसके लिए वह विदेश जाना चाहता था, लेकिन अतीक-अशरफ और उसके दोनों बड़े भाइयों के आपराधिक रिकॉर्ड के चलते उसका पासपोर्ट क्लियर नहीं हो सका था। पूरी खबर पढ़ें...
साल 1962...प्रयागराज का चकिया गांव। तांगा चलाने वाले फिरोज अहमद के घर एक लड़के का जन्म हुआ। नाम रखा अतीक अहमद। फिरोज घर में अकेले कमाने वाले थे। जैसे-तैसे पैसे का इंतजाम कर अतीक को पढ़ाते, लेकिन उसका पढ़ाई में एकदम मन नहीं लगता था। नतीजा यह हुआ कि वो 10वीं में फेल हो गया।
इसके बाद उसने पढ़ाई पूरी तरह छोड़ दी। अब उसे जल्द से जल्द अमीर बनने का चस्का लग गया। लेकिन, पैसा कमाने के लिए उसने मेहनत करना नहीं बल्कि एक शॉर्टकट को चुना। लूट और अपहरण करके पैसा वसूलने का शॉर्टकट अपनाया। वो रंगदारी वसूलने के लिए लोगों की हत्या तक को अंजाम देने लगा। साल 1979 में अतीक पर पहली बार एक हत्या का केस दर्ज हुआ। यहीं से शुरू हुई अतीक के क्रिमिनल बनने की कहानी।
एक तरफ अतीक क्राइम की दुनिया में अपने कदम जमा रहा था, वहीं दूसरी तरफ शहर में चांद बाबा नाम के गुंडे का दबदबा बढ़ता जा रहा था। इसका खौफ ऐसा था कि चौक और रानी मंडी में पुलिस तक जाने से डरती थी। पुलिस और नेताओं समेत सभी उसके खौफ से छुटकारा पाना चाहते थे। अतीक ने इसी डर का फायदा उठाकर पुलिस और स्थानीय नेताओं से सांठ-गांठ बना ली। पूरी खबर पढ़ें…